b'\n_START_ARTICLE_\nSenterungdommen\n_START_SECTION_\nPolitikk\n_START_PARAGRAPH_\nSenterpartiet og Senterungdommen er ikke tilhenger av noen av de store ideologiene (eksempelvis sosialisme og liberalisme). Senterungdommen er et sentrumsparti, plassert mellom ytterpunktene p\xc3\xa5 h\xc3\xb8yre\xe2\x80\x93venstre-aksen. Desentralisering av makt er et viktig prinsipp i Senterungdommens politikk. Senterungdommen vil bygge samfunnet nedenfra, og mener at avgj\xc3\xb8relser b\xc3\xb8r bli tatt p\xc3\xa5 et lavest mulig niv\xc3\xa5, av de menneskene avgj\xc3\xb8relsene gjelder._NEWLINE_Senterungdommen mener at man skal ha like muligheter uansett hvor man bor i landet. St\xc3\xb8rre likestilling av forskjellige grupper i samfunnet er ogs\xc3\xa5 en viktig sak. Et annet grunnprinsipp i Senterungdommens politikk handler om en b\xc3\xa6rekraftig forvaltning av norske ressurser. For \xc3\xa5 bidra til \xc3\xa5 l\xc3\xb8se dagens milj\xc3\xb8utfordringer vil Senterungdommen bl.a. ta i bruk flere fornybare energikilder, samt \xc3\xb8ke tilbudet innen kollektivtransport, samt bidra til \xc3\xa5 synliggj\xc3\xb8re konkrete tiltak hver enkelt kan bidra med i sitt n\xc3\xa6rmilj\xc3\xb8. Senterpartiet og Senterungdommen vil dessuten redusere Norges klimautslipp med 30 prosent innen 2020._NEWLINE_Senterungdommen og Senterpartiet er ogs\xc3\xa5 en garantist mot norsk EU-medlemskap. Partiet mener at Norge har friheten til \xc3\xa5 styre sin egen politikk utenfor EU, samtidig som det gir landet muligheten til \xc3\xa5 ta internasjonalt lederskap i arbeidet for bedre milj\xc3\xb8 og en mer rettferdig verden._NEWLINE_Senterungdommen mener at Norge, p\xc3\xa5 lik linje med andre land, m\xc3\xa5 ta et medansvar for flyktninger og forfulgte. Det m\xc3\xa5 skje p\xc3\xa5 en kontrollert m\xc3\xa5te, slik at man kan ta vare p\xc3\xa5 de som kommer til landet p\xc3\xa5 en best mulig m\xc3\xa5te. Senterpartiet og Senterungdommen vil at Norges utviklingsbistand skal minst v\xc3\xa6re 1,5 prosent av BNI. _NEWLINE_\xc2\xabHjem for en 50-lapp\xc2\xbb og \xc2\xabLappen som valgfag\xc2\xbb er to enkeltsaker Senterungdommen har arbeidet mye for. \xc2\xabHjem for en 50-lapp\xc2\xbb er innf\xc3\xb8rt i alle fylker i Norge i dag. \xc2\xabLappen som valgfag\xc2\xbb har blitt innf\xc3\xb8rt som et pr\xc3\xb8veprosjekt p\xc3\xa5 seks videreg\xc3\xa5ende skoler, og det er under planlegging flere andre steder.\n_START_SECTION_\nHistorie\n_START_PARAGRAPH_\nTidlig p\xc3\xa5 \xc3\xa5ret i 1948 ble det avholdt en konferanse p\xc3\xa5 Konnerudkollen, og det var dette som ble starten p\xc3\xa5 ungdomsarbeidet i Bondepartiet. I \xc3\xa5ret forut hadde generalsekret\xc3\xa6r i Bondepartiet, Einar Hovdhaugen, reist rundt og lagt grunnlaget for om lag 200 slike ungdomsgrupper._NEWLINE_Partiet var p\xc3\xa5 dette tidspunktet det eneste, med unntak av Kristelig Folkeparti som ikke hadde egen ungdomsorganisasjon. I forbindelse med Bondepartiets landsm\xc3\xb8te i mars i 1949 ble det bestemt at en skulle fors\xc3\xb8ke \xc3\xa5 etablere en slik organisasjon. Den 14. mars ble det holdt et konstituerende m\xc3\xb8te i Ingeni\xc3\xb8renes Hus i Oslo. Dette var forberedt av et landsarbeidsutvalg med formannen fra Oppland-gruppen, Sverre Vaule fra Biri. P\xc3\xa5 m\xc3\xb8tet ble det laget forslag til vedtekter for en egen organisasjon._NEWLINE_Til stede p\xc3\xa5 m\xc3\xb8tet var ogs\xc3\xa5 representanter for de svenske og finske organisasjonene, riksdagsmennene Ahti Karjalainen fra Finland og Gunnar Erichsson fra Sverige._NEWLINE_P\xc3\xa5 m\xc3\xb8tet ble det uttrykt en del skepsis til om tiden var inne for en egen organisasjon. Enkelte mente man fortsatt var for svak. Men det vektigste argumentet var at man var redd for \xc3\xa5 danne en konkurrerende organisasjon til andre ungdomsorganisasjoner p\xc3\xa5 landsbygda, slik som Norges Bygdeungdomslag og Noregs Ungdomslag. P\xc3\xa5 den andre siden trakk man frem at det var viktig at Bondepartiet fikk en egen slagkraftig ungdomsbevegelse._NEWLINE_Et annet sp\xc3\xb8rsm\xc3\xa5l var navnet p\xc3\xa5 organisasjonen. Det kom forslag om Bygdefolkets Ungdomsfylking, Bygdefolkets politiske Ungdomsfylking, Bondeoartiets Ungdomsgrupper, Bygdefolkets Ungdomsforbund og Bondepartiungdommen. Det ble til slutt det f\xc3\xb8rste nevnte forslaget som gikk av med seieren i avstemningen._NEWLINE_Til formannsvervet var det to kandidater; Sverre Vaule og Per Borten. Vaule ble valgt med 17 stemmer mot 16 stemmer som ble avgitt for Borten. De andre styremedlemmene ble Hans Tvedten fra Vestfold, Karl Haugen fra Tr\xc3\xb8ndelag, Magny M\xc3\xbcller fra Hedmark og K\xc3\xa5re L\xc3\xb8fsg\xc3\xa5rd som studieleder. L\xc3\xb8fsg\xc3\xa5rd ble med dette den f\xc3\xb8rste landssekret\xc3\xa6ren for Bygdefolkets Ungdomsfylking, en jobb han hadde i fem \xc3\xa5r._NEWLINE_Et par \xc3\xa5r etter stiftelsesm\xc3\xb8tet var det om lag 170 lokallag i BUF, med s\xc3\xa6rlig mange lag p\xc3\xa5 \xc3\x98stlandet og i Tr\xc3\xb8ndelag. Organisasjonsarbeidet gikk noe senere p\xc3\xa5 Vestlandet og S\xc3\xb8rlandet.\n_START_SECTION_\nParaplyorganisasjoner\n_START_PARAGRAPH_\nSenterungdommen er medlem av Nordiska Centerungdommens F\xc3\xb6rbund (NCF) og The European Alliance of EU-critical Movements (TEAM)'